Trane vloei in hof tydens tweejarige se mishandelingsaakDie saak teen ‘n paartjie van die noorde van Pretoria wat aangekla word van poging tot moord op die vrou se tweejarige dogtertjie, is Maandag in die Pretoriase landdroshof uitgestel. EWN het Maandag berig die kind se ma het onbedaarlik in die getuiebank sit en huil en moes gaan sit toe die landdros die hof ingestap het. Volgens die berig kon ŉ mens haar, voor die hofverrigtinge begin het, selfs uit die aanhoudingselle hoor huil. Haar kêrel het net voor hom gestaar. Maroela Media het oor die naweek berig dat die 20-jarige ma en haar 36-jarige kêrel in hegtenis geneem is in verband met die beweerde mishandeling van die vrou se tweejarige dogtertjie. Die kind, wat slegs as Baba L identifiseer kan word, word in die hoësorgeenheid van die Steve Biko-hospitaal behandel vir gebreekte ribbe, ŉ gekraakte skedel, gate in haar pankreas en niere, sowel as breinskade. Die paartjie het glo aan die polisie gesê sy het die beserings opgedoen nadat sy van ŉ wasmasjien af geval het. Die staatsaanklaer het die hof vir uitstel gevra sodat die saak verder ondersoek kan word. Die paartjie se prokureur het nie die aansoek teengestaan nie. Die paartjie sal tot volgende Dinsdag in aanhouding bly waarna hulle na verwagting om borgtog gaan aansoek doen. Lees al die berigte oor Baba L op Maroela Media.